আদত গ্রিকে শব্দটা উচ্চারিত হয় ‘এয়ুরোপা’। ইংরাজি Europe। আমরা সচরাচর বাংলায় বলি ‘ইউরোপ’। ব্যাকরণানুসারে পরপর দু’টা স্বরবর্ণ বসলে দুয়ে মিলে দ্বি-স্বর হয়। ‘ই’ আর ‘উ’ পরপর বসায় মিলিত হয়ে ‘য়ু’হয় বলে ‘ইউরোপ’কে ‘য়ুরোপ’ বলে চালানো যায়। রবীন্দ্রনাথ ‘য়ুরোপ’ ব্যবহার করতেন। কিন্তু বাংলায় শব্দের আদিতে অন্তঃস্থ বর্ণ বসানো নাজায়েজ। তাই অন্তঃস্থ ‘য়’কে ভেতরে রাখার জন্য আদিতে ‘এ’ অথবা ‘ই’ অথবা ‘অ’ রাখা নিয়ম। ‘য়ুরোপ’এর আদিতে ‘এ’ বসালে ‘এয়ুরোপ’ শব্দটা শেকড়ের বেশ কাছাকাছি যায়, আদিতে ‘ই’ বা ‘অ’ বসালে অতটা কাছে যায় না। সলিমুল্লাহ খান রবীন্দ্রনাথের গলদ শুধরে ‘য়ুরোপ’ এর আগে ‘এ’ বসিয়ে ‘এয়ুরোপ’ করেছেন যা মূল ‘এয়ুরোপা’র কাছাকাছি।